Čaplovič, Dušan, minister školstva, vedy, výskumu a športu SR (2013-10-23):
Vážená pani predsedajúca, vážená pani podpredsedníčka Národnej rady, vážené dámy, vážení páni, dovoľte, aby som uviedol niekoľko úvodných poznámok k predloženému vládnemu návrhu zákona, ktorým sa mení a dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony. Predložený návrh zákona v samostatných článkoch mení a dopĺňa tri základné zákony v oblasti regionálneho školstva, a to školský zákon čiže zákon č. 590/2003 Z. z. a potom ďalej zákon č. 596/2003 Z. z. o štátnej správe v školstve a školskej samospráve a zákon č. 597/2003 Z. z. o financovaní základných škôl, stredných škôl a školských zariadení. Základné tézy v zákone. V novele školského zákona sa navrhuje zvýšiť maximálne počet žiakov v triedach základných škôl na druhom stupni základnej školy z 28 na 29 a zvýšiť maximálne počty žiakov v triedach stredných škôl z 30 na 31 žiakov, určiť minimálne počty žiakov v triedach základných škôl, stredných škôl, praktických škôl a odborných učilíšť, zaviesť osobitné dôvody, za ktorých bude môcť zriaďovateľ základnej školy určiť nižší počet žiakov v triede, ako je ich najnižší počet, napríklad dostupnosť základnej školy nad 6 kilometrov, klimatické podmienky v zimnom období, roztratené osídlenie v podhorských oblastiach, ale aj záujmy zriaďovateľa dofinancovať si náklady na výchovu a vzdelávanie, ale najmä takisto na zmiešaných územiach najmä južného Slovenska, umožniť vzdelávanie žiakov základnej školy viacerých ročníkov prvého stupňa v jednej triede len z dvoch ročníkov prvého stupňa základnej školy, napríklad prváci a tretiaci sa budú vzdelávať v jednej triede, zmeny týkajúce sa počtu žiakov v triede základnej školy a strednej školy sa začnú uplatňovať až od 1. 9. 2015, čiže je tam legisvakačná doba, aby mal zriaďovateľ školy dostatok času sa na ne pripraviť a urobiť isté opatrenia, povoliť riaditeľovi školy doplniť počet žiakov vzdelávaných v triede z titulu povolenia štúdia v zahraničí až na maximálny počet žiakov v triede, upraviť hodnotenie žiakov s mentálnym postihnutím bez vyjadrenia stupňov a s komentárom o dosiahnutých vzdelávacích výsledkoch, zrušiť jazykové certifikáty ako náhradu maturitnej skúšky z cudzieho jazyka na základe najmä odporúčania Asociácie riaditeľov štátnych gymnázií a umožniť vzdelávanie detí a žiakov v školách pri zdravotníckych zariadeniach aj pedagogickým zamestnancom inej špeciálnej školy. V novele zákona č. 596/2003 Z. z. o štátnej správe v školstve a školskej samospráve sa navrhuje najmä umožniť zriaďovateľovi školy schvaľovať okrem počtu prijímaných žiakov aj počet tried, toto je dôležitá podmienka na zmenu spôsobu financovania základných škôl a stredných škôl na triedu, upraviť podmienky na financovanie v súťaži a predmetových olympiád, ktoré sme postrádali, a, samozrejme, aj ďalšie aktivity, ktoré sú v tejto malej novele uvedené. V novele zákona č. 597/2003 Z. z. o financovaní základných škôl, stredných škôl a školských zariadení sa navrhuje najmä každoročne zverejňovať metodiku prideľovania finančných prostriedkov zriaďovateľom škôl v rámci dohadovacieho konania a zriaďovateľom štátnych materských škôl a štátnych školských zariadení a zosúladiť ustanovenie zákona č. 597/2003 Z. z. v oblasti financovania nákladov na učebnice, pracovné zošity a učebné texty v ustanovení § 13 školského zákona. Vážená pani predsedajúca, vážená pani podpredsedníčka Národnej rady, vážené dámy, vážení páni, ďakujem, že ste si vypočuli moje úvodné slová k tejto novele zákona. Teším sa na diskusiu. Ďakujem.